arnastofnun/IGC-2024 huggingface dataset:
Mamma Dagga

Mamma Dagga (franska: "Ma Dalton") eftir Morris (Maurice de Bevere) og René Goscinny er 38. bókin í bókaflokknum um Lukku Láka. Bókin kom út árið 1971, en sagan sem hún hefur að geyma birtist fyrst í teiknimyndablaðinu Pilote sama ár.

Söguþráður.

Móðir Daldónana, Mamma Dagga, býr skammt frá bænum Kaktusgili (e. Cactus Junction) og er vel liðin af bæjarbúum. Þegar Lukku Láki hjálpar þeirri gömlu yfir götu skrifar hún sonum sínum bréf í fangelsið og biður þá að taka sér Láka til fyrirmyndar. Jobbi Daldón er ekki á þeim buxunum og bræðrunum tekst að flýja úr fangelsinu með því að kveikja í rúmdýnum sínum og forða sér í burtu í öngþveitinu sem skapast. Þeir heimsækja móður sína sem skýtur yfir þá skjólshúsi og felur fyrir Lukku Láka. Ibbi er í miklu uppáhaldi hjá Mömmu Döggu sem fer óstjórnlega í taugarnar á hinum bræðrunum. Til að ganga í augun á Mömmu Döggu dulbúast þeir sem hún og ræna bankann í Kaktusgili og síðan fleiri banka í nágrannabæjunum. Skelfing breiðist út í héraðinu og lögreglan veit ekki sitt rjúkandi ráð. Lukku Láki fær þá hugmynd að leggja gildru fyrir Daldónana og efnir til mikillar mæðrahátíðar í Kaktusgili. Vibbi, Kobbi og Ibbi ganga í gildruna, en þar sem Jobbi var skilinn eftir útundan sleppur hann. Jobbi lofar Mömmu Döggu að frelsa bræður sína úr prísundinni, en gegn því skilyrði að hann megi kála Lukku Láka í leiðinni.

Íslensk útgáfa.

Mamma Dagga var gefin út af Fjölva árið 1978 í íslenskri þýðingu Lofts Guðmundssonar. Þetta er 10. bókin í íslensku ritröðinni.
Fritillaria micrantha

Fritillaria micrantha, er N-Amerísk laukplanta af liljuætt, og var fyrst lýst af Amos Arthur Heller. A.Heller, 1910 In: Muhlenbergia 6: 83/&gt;

Lýsing.

"Fritillaria micrantha" hefur uppréttan stöngul sem verður milli 0,5 - 1 m á hæð. Hin löngu, beinu, örmjóu blöð vaxa í hvirvingum á neðri hluta stöngulsins og stök nær toppnum. Stöngullinn er með eitt eða fleiri lútandi blóm í hverri blaðöxl. Blómið er með sex grönn krónublöð, hvert 1-2 sm á lengd. Þau eru breytileg í útliti en eru yfirleittfjólulituð til grængul og oft dröfnótt eða með jaðarinn með öðrum lit. Fræið er vængjað.

Útbreiðsla.

Þessi tegund vex frá Sierra Nevada í Kaliforníu, þar sem það er algengt í þurrum fjallshlíðum. Hún hefur einnig fundist í Diablo Range í San Benito County.
Fritillaria yuzhongensis

Fritillaria yuzhongensis er jurt af liljuætt, upprunnin frá Kína (Gansu, Henan, Ningxia, Shaanxi, Shanxi). Hún vex í graslendum hlíðum á milli 1800–3500 m. yfir sjávarmáli.

"Fritillaria yuzhongensis" er fjölær laukplanta allt að 50 sm há. Laufin eru gagnstæð, mjólensulaga, að 10 sm löng. Blómin eru lútandi, bjöllulaga, gulgræn með fjólubláum blettum.
Fritillaria sichuanica

Fritillaria sichuanica er jurt af liljuætt, upprunnin frá Kína (Gansu, Qinghai, Sichuan).

"Fritillaria sichuanica" er fjölær laukplanta allt að 40 sm há. Laukarnir eru um 20 mm í ummál. Blómin eru lútandi, gulgræn með dökkfjólubláum dröfnum sem eru stundum svo þéttar að blómið virðist fjólublátt í nokkurri fjarlægð frekar en gulgræn.
Hendi

Hendi á við hneigð einstaklings til að nota aðra höndina meira en hina. Langflestir, eða um 70–90% allra manna, eru "rétthentir", það er að segja að þeir noti hægri höndina meira en þá vinstri. Svo eru um það bil 10% manna "örvhentir", eða nota vinstri höndina meira en þá hægri.

Um það bil 30% manna hafa "blandaða hendi", það er að þeir nota aðra höndina helst fyrir sumar aðgerðir og hina höndina fyrir aðrar. Sjaldgæfasta tilbrigðið er jafnhendi, en "jafnhentur" einstaklingur getur notað báðar hendur jafn vel. Hægt er að læra jafnhendi, en oftast hafa jafnhentir enn þá tilhneigingu til að nota aðalhöndina.

Til eru nokkrar kenningar um þróun hendi í manneskjum. Hendi getur verið arfgeng, til dæmis eru líkurnar á því að barn verði örvhent um 26% ef báðir foreldrar þess eru sjálfir örvhentir.

Enda flest verkfæri og aðferðir eru hönnuð fyrir rétthenda geta örvhentir lent í erfiðleikum í daglegu lífi, án þess að mörgum rétthendum geri ráð fyrir því. Sem dæmi má nefna skæri, sem þarf að sérhanna fyrir hvorja höndina, og lindarpenna, sem erfitt er að nota með vinstri höndinni án þess að strjúka við blauta blekið sem þeir skilja eftir sér.
Verkamannabústaðirnir við Hringbraut

Verkamannabústaðirnir við Hringbraut er húsasamstæða sem reist var í vesturbæ Reykjavíkur í þremur áföngum á árunum 1931-1937 af Byggingarfélagi verkamanna (síðar Byggingarfélag alþýðu). Í fyrsta áfanganum voru reist húsin Ásvallagata 59-65, Bræðraborgarstígur 47, 49, 53 og 55 og Hringbraut 80-90. Guðjón Samúelsson gerði frumteikningar en síðan tók Einar Erlendsson við þeim og breytti þeim í verulegum atriðum eftir óskum félagsmanna og félagsstjórnarinnar og eftir eigin athugun. Í öðrum áfanganum voru reist Ásvallagata 49-57, Hofsvallagata 16-22 og Hringbraut 74-78. Húsin mynda samfellda og óslitna röð meðfram Hringbraut, Bræðraborgarstíg, Ásvallagötu og Hofsvallagötu. Í miðjunni er stórt lokað sameiginlegt svæði, port en einnig er lítill bakgarður við hvert hús og litlir garðar fyrir framan þau hús sem standa við Hringbraut. Húsin eru tvílyft og með kjallara. Fjórar íbúðir eru í hverju húsi. Það var nýjung þegar húsin voru byggð að í þeim var rafmagnseldavél og í hverri íbúð var baðherbergi. Gunnlaugur Halldórsson hannaði þriðja áfanga verkamannabústaðanna og var flutt í þau hús 1937.

Húsin eru í funkisstíl og eru hönnuðir Guðjón Samúelsson, Einar Erlendsson og Gunnlaugur Halldórsson. Verkamannabústaðirnir við Hringbraut þykja merkur áfangi í sögu byggingarlistar og þróun húsnæðis- og skipulagsmála í Reykjavík. Lagt hefur verið til að húsin verði öll friðuð.
Snípulilja

Fritillaria pinardii er jurt af liljuætt, sem var fyrst lýst af Pierre Edmond Boissier.

Útbreiðsla.

Norðvestur Tyrkland og Armenía til vestur Íran og Líbanon, á grýttum hlíðum og steppu, oft þar sem snjór bráðnar seint í 1000 - 2500m. yfir sjávarmáli. Sérstaklega útbreidd og breytileg tegund.

Lýsing.

Laukurinn allt að 3 sm í þvermál, oft með smálaukum eða ofanjarðarrenglum. Stöngull 6 - 20 sm hár. Laufblöð lensulaga, stakstæð, grágræn. Blómin eitt til fjögur, mjó-bjöllulaga, venjulega brúnfjólublá að utan með gulleitum kanti, gulgræn til appelsínugul að innan. Krónublöð 1,5 - 2,5 sm löng.

Tegundinni er skift í eftirfarandi undirtegundir:
Skaftá

Skaftá er jökulá í Vestur-Skaftafellssýslu á suðurhluta Íslands. Lengd hennar frá upptökum til ósa eru um 115 kílómetrar. Skaftá er blönduð á, jökulá með lindaráhrifum . Upptök hennar eru í tveimur kötlum í Skaftárjökli, svokölluðum Skaftárkötlum en þar eru jarðhitasvæði undir jökulísnum. Skaftá liðast um hálendið sunnan við Langasjó og niður á milli hinna miklu eldstöðva Lakagíga og Eldgjár. Eftir Skaftárdalnum hlykkjast áin niður á láglendið og rennur sunnan við þorpið Kirkjubæjarklaustur á leið sinni til sjávar. Jökulhlaup eru tíð í Skaftá en þau eiga upptök sín í Skaftárkötlum..

Skaftá og Skaftáreldahraun þóttu miklir farartálmar á árum áður. Samgöngur í þessum sveitum breyttust lítið frá því á landnámsöld allt fram á þriðja tug síðustu aldar á meðan hestar voru einu farartæki á landi. Meðan engar ár voru brúaðar varð að treysta á hestinn. Árið 1903 var Skaftá brúuð við Kirkjubæjarklaustur og stuttu síðar yfir Ása-Eldvatn.

Haustið 2015 varð mesta Skaftárhlaup síðan mælingar hófust.

=Tilvísanir=
Sóttvarnarhúsið í Ánanaustum

Sóttvarnarhúsið í Ánanaustum er hús sem stendur við Ánanaust 11 í Vesturbæ Reykjavíkur. Það var byggt á árunum 1903–1906 og er einfalt bárujárnshús sem hefur ýmis einkenni sveitserhúsa. Húsið var portbyggt með kvistútbyggingu og undir því var hár kjallari.

Í lögum frá 1902 var kveðið á um að byggja skyldi sérstök sóttvarnarhús í kaupstöðum landsins á kostnað landssjóðs. Árið 1903 var ákveðið að reisa sóttvarnarhús fyrir Reykjavík neðst í túni Miðsels niður við sjó en það var þá töluvert fyrir utan byggðina í Reykjavík. Árið 1905 var húsið ennþá í byggingu en þó komið það langt að byrjað var að hafa þar sjúklinga í sóttkví. Smíði hússins var að mestu lokið haustið 1906. Árið 1935 voru þar 25 sjúkrarúm.

Árið 1925 voru sóttvarnarhús á Seyðisfirði, Akureyri og Ísafirði aflögð með lögum og eftir það þjónaði sóttvarnarhúsið í Reykjavík öllu landinu. Árið 1954 var starfsemin lögð niður í Reykjavík og húsið selt Landhelgisgæslunni.
Íslenska þjóðfélagið (tímarit)

Íslenska þjóðfélagið er tímarit Félagsfræðingafélags Íslands. Tímaritið var stofnað árið 2010 og er því ætlað að efla rannsóknir og fræðilega umræðu um íslenskt þjóðfélag sem tiltekið fræðilegt viðfangsefni.

Tímaritið er vettvangur fyrir fjölbreytilegar rannsóknir á íslenska þjóðfélaginu og hvatt er til framlags frá öllum sérsviðum félagsfræði og öðrum greinum félagsvísindinna sem hafa íslenskan félagsveruleika að viðfangsefni, til dæmis stjórnmálafræði, mannfræði, þjóðfræði, afbrotafræði og kynjafræði.

Íslenska þjóðfélagið er gefið út í prentaðri útgáfu og í opnum aðgangi á slóðinni www.thjodfelagid.is. Tímaritið er á lista yfir DOAJ-tímarit ().
Ari Magnússon

Ari Magnússon (eða Ari í Ögri) (1571 – 11. október 1652) var sýslumaður á Vestfjörðum og bjó í Ögri við Ísafjarðardjúp og er oftast kenndur við þann stað.

Foreldrar Ara voru Magnús Jónsson prúði, sýslumaður í Bæ á Rauðasandi, og kona hans, Ragnheiður dóttir Eggerts lögmanns Hannessonar. Jón murti móðurbróðir Ara hafði flúið land eftir að hafa orðið mannsbani og sest að í Hamborg og Eggert afi hans dvaldist þar líka síðustu æviárin. Ari átti því nána ættingja þar og var sendur þangað ungur til náms; í erfiljóði segir að hann hafi verið þar í níu ár fyrir tvítugt. Hann mun því hafa verið mjög vel menntaður á síns tíma vísu.

Ari var fyrst sýslumaður í Barðastrandarsýslu, en síðar í Ísafjarðarsýslu og Strandasýslu. Hann var einnig umboðsmaður konungsjarða í Ísafjarðarsýslu og mun því hafa verið mjög valdamikill maður og stórauðugur. Hann þótti harður í horn að taka.

Einna þekktastur er hann fyrir Spánverjavígin svokölluðu, þegar þrjú basknesk hvalveiðiskip brotnuðu á Reykjarfirði á Ströndum en 83 menn björguðust. Þeir skiptu sér í hópa og dreifðust um Vestfirði. Sumir þeirra voru drepnir í Dýrafirði, Ari stýrði herleiðangri út í Æðey, þar sem átján mönnum var slátrað, en flestir Baskanna þraukuðu um veturinn á Vatneyri við Patreksfjörð og náðu um vorið erlendu fiskiskipi og komust á brott. Konungur hafði fellt þann úrskurð að þeir væru réttdræpir, en alltaf hafa þessi víg þótt heldur nöturleg í Íslandssögunni.

Ari er sagður hafa verið einkar höfðinglegur ásýndum, jötunn að burðum og manna hávaxnastur. Kona hans, gift 1594, var Kristín Guðbrandsdóttir (1574-1652), dóttir Guðbrands Þorlákssonar, biskups á Hólum.

Börn þeirra voru Magnús sýslumaður á Reykhólum, Þorlákur bóndi í Súðavík, Halldóra kona Guðmundar Hákonarsonar sýslumanns á Þingeyrum, Helga og Jón, skólameistari í Skálholti og síðar lengi prestur í Vatnsfirði við Ísafjarðardjúp.
Kvatji Kvatjantiradze

Kvatji Kvatjantiradze (georgíska: "კვაჭი კვაჭანტირაძე") er bók eftir georgíska flugmanninn Mikheil Javakhishvili sem kom út árið 1924.
2028

Árið 2028 (MMXXVIII í rómverskum tölum) verður í gregoríanska tímatalinu hlaupár sem byrjar á laugardegi.
2040

Árið 2040 (MMXL í rómverskum tölum) verður í gregoríanska tímatalinu almennt ár sem byrjar á sunnudegi.
Dýralæknir

Dýralæknir er læknir með próf í dýralæknisfræði sem meðhöndlar sjúkdóma í dýrum, gefa þeim lyf og fylgist með heilsu þeirra. Í mörgum löndum er starfsemi dýralækna stjórnað með lögum. Á Íslandi sér Matvælastofnun um eftirlit á dýralæknum.

Dýralæknar geta verið sérfræðingar á tilteknu sviði dýralæknisfræði, annað hvort í meðhöndlun sérstrakra hópa dýra svo sem gæludýra, búfjár, dýragarðsdýra eða hesta, eða í ákveðinni læknisfræðigrein eins og uppskurði, húðsjúkdómafræði eða lyflæknisfræði. Eins og aðrir læknar gera dýralæknar grein fyrir siðferðilegum spurningum í sambandi við velferð sjúklinganna þeirra. Deilt er um hvort fegrunaraðgerðir svo sem að fjarlægja kattaklær og að stýfa skott á hundum ræmi saman við dýralæknisfræðileg siðferðisgildi.
Plútó (hundur)

Hundurinn Plútó er persóna úr þáttum og stuttmyndum Walt Disney. Hann kom fyrst fram í þætti Mikka mús. Plútó er hundur af blönduðu kyni.
Angkor Wat

Angkor Wat (Höfuð-borgmusterið) í Kambódíu er best þekkta hofið í Angkor-fornminjagarðinum, sem er eitt mikilvægasta fornleifasvæðið í Suðaustur-Asíu. Svæðið nær yfir um 400 km2, skógi vaxið svæði, Angkor-garðurinn inniheldur stórkostlegar leifar af mismunandi höfuðborgum Khmer-heimsveldisins sem var við lýði frá 8. til 14. aldar. Fyrir utan áðurnefnt Angkor Wat er hið víðfræga Angkor Thom með 72 turnum sem hver hefur fjögur Búdda-andlit, Bayon-musterið með ótal höggmyndum og áhugaverður skreytingum. Svæðið nýtur nú verndar UNESCO, sem hefur sett upp margþætt verkefni til að vernda það og umhverfi þess

Svæðið í heild er þyrping mustera sem mynda stærstu trúarlegu minnismerki í heimi. Angkor Wat var upphaflega byggt sem hindúahof fyrir Khmer-konungsættina, en Búddastyttur voru settar upp þegar hofið var helgað Mahajana-búddisma við lok 12. aldarinnar. Khmer-konungurinn Suryavarman II lét byggja musterið snemma á 12. öldinni í Yaśodharapura (núverandi Angkor), höfuðborg Khmer konungsættarinnar, sem hof ríkis síns og sitt eigið grafhýsi. Angor Wat var tileinkað Visnjú. Í hofinu nær byggingarstíll Khmera hátindi og það hefur verið notað sem merki landsins og er á fána þess og er vinsælasti áfangastaður landsins meðal ferðamanna.
Þorskaætt

Þorskaætt (fræðiheiti: "Gadidae") eru ætt sjávarfiska af ættbálki þorskfiska. Meðal fiska af þorskaætt eru mikilvægir nytjafiskar eins og þorskur, ýsa og ufsi. Til þorskaættar teljast 13 ættkvísklir og 23 tegundir.
Pearl S. Buck

Pearl Sydenstricker Buck (26. júní 1892 – 6. mars 1973), einnig þekkt undir kínverska nafninu Sai Zhenzhu (Chinese: 賽珍珠), var bandarískur rithöfundur og skáldsagnar höfundur. Sem dóttir trúboða, eyddi Buck megni lífs síns fyrir 1934 í Kína. Skáldsagan hennar "The Good Earth" var best selda skáldsaga Bandaríkjana 1931 og 1932 og vann Pulitzer verðlaunin 1932. 1938 fékk hún Nóbelsverðlaunin í bókmenntum.

Á íslensku hafa komið út eftirfarandi bækur eftir Pearl S. Buck
Aguas Blancas (Lavalleja)

Aguas Blancas er lítið þorp staðsett sunnan Lavalleja, Úrúgvæ.
Camilla Plum

Camilla Plum (f. 19. september 1956) er danskur arkitekt, matgæðingur og höfundur matreiðslubóka. Hún hefur einnig stýrt sex matreiðsluþáttaröðum fyrir Danska ríkisútvarpið. Hún er dóttir danska verkfræðingsins og andspyrnumannsins Niels Munk Plum.

Á 10. áratugnum rak hún lífræna veitingastaðinn "Cap Horn" í Nýhöfn í Kaupmannahöfn. Frá 1997 hefur hún rekið lífræna búgarðinn Fuglebjerggaard í Helsinge.
Lilium longiflorum

Klapparlilja (fræðiheiti: "Lilium longiflorum") (Japanese: テッポウユリ, "Teppouyuri"), er upprunnin frá Ryukyueyjum (Japan). "Lilium formosana", náskyld tegund frá Taiwan, var áður talin afbrigði af henni. Hún myndar stöngulrætur og verður um 1 m há. Blómin eru lúðurlaga, hvít og ilmandi.

Lýsing.

Plönturnar verða frá um 50 sm til 1 m háar. Þær hafa löng lensulaga blöð, stakstæð. Blómgun er frá apríl til júní, og blómin hreinhvít á toppi stöngulsins. Stöngullinn er sívalur, með ummál um 5 sm.

Ræktun.

Afbrigði tegundarinnar, "L. longiflorum" var. "eximium", er hærra og kröftugra. Það er mikið ræktað til afskurðar blóma. Það hefur óreglulegan blómgunartíma í náttúrunni, og þetta er notað í ræktun, það gerir mögulegt að drífa hana til blómgunar á mismunandi tímum, svo sem á Páskum. Þetta afbrigði er stundum kallað "Bermuda lily" vegna þess að það er mikið ræktað í Bermúda til útflutnings.
Varnarmaður

Varnarmaður er leikmaður í íþróttum, til dæmis knattspyrnu eða handknattleik sem spilar aftarlega á vellinum og verst gegn sóknarmönnum í andstæðu liði.
Nick Cave

Nicholas Edward "Nick" Cave (fæddur 22. september 1957) er tónlistarmaður, lagahöfundur, rit- og handritahöfundur. Cave ólst upp í Ástralíu en flutti síðar til Bretlands. Hann býr nú í Brighton.

Cave er best þekktur fyrir hljómsveit sína Nick Cave and the Bad Seeds en áður var hann í hljómsveitinni Birthday Party. Árið 2006 stofnaði hann bílskúrsrokkbandið Grinderman með Warren Ellis og öðrum meðlimum Nick Cave and the Bad Seeds.

Einnig hefur hann samið kvikmyndatónlist með Ellis fyrir myndirnar: "The Proposition" (2005),(Cave átti þátt í handritinu líka), "The Assassination of Jesse James by the Coward Robert Ford" (2007), "The Road" (2009) og "Lawless" (2012). Árið 2014 kom út sjálfsævisögulega myndin "20,000 Days on Earth" með Cave.

Cave hefur nokkrum sinnum spilað á Íslandi: 1986, 2002, 2006, , 2013 og 2019. Einnig hefur hann unnið með leikhópnum Vesturport.

Breiðskífur.

The Boys Next Door&lt;br&gt;

The Birthday Party&lt;br&gt;

Nick Cave and the Bad Seeds

Grinderman&lt;br&gt;
Bíó Reykjavík

Bíó Reykjavík er Íslenskt félag sem ekki er rekið í gróðaskyni. Það var stofnað í febrúar árið 2002 í þeim tilgangi að veita vettvang fyrir kvikmyndagerðarfólk undirheimanna til að skjávarpa kvikmyndum þeirra.

Félagið er með starfsemi í húsi MÍR þar sem finna má meðal annars kvikmyndasali, sýningarsali og myndasafn..
Université Fédérale Toulouse Midi-Pyrénées

Université Fédérale Toulouse Midi-Pyrénées, þekktur sem UFTMP, er opinber háskóli í Toulouse í Midi-Pyrénées í Frakkland. UTFMP leggur mikla áherslu á raunvísinda- og verkfræðigreinar.
Hassan Rouhani

Hassan Rouhani (persneska: حسن روحانی; fæddur "Hassan Fereydoun" þann 12. nóvember 1948) er fyrrverandi forseti Írans og sjötti maðurinn sem hefur verið í því embætti. Áður var hann löggjafi, fræðimaður og diplómat. Hann var kosinn í forsetaembætti 3. ágúst 2013 og endurkjörinn árið 2017. Hann er lögfræðingur og fyrrum ríkiserindreki. Hann hefur átt sæti í sérfræðingaráði Írans frá 1999 og í ráðgjafaráði æðsta leiðtogans frá 1991. Hann var ritari þjóðaröryggisráðsins frá 1989 til 2005 og lykilmaður í því að semja um kjarnorkuáætlun Írans við Bretland, Frakkland og Þýskaland.

Rouhani hefur verið lýst sem hófsömum leiðtoga. Í kosningabaráttunni hét hann því að bæta samskipti við Vesturlönd og borgararéttindi innanlands.
Elísabet Jökulsdóttir

Elísabet Kristín Jökulsdóttir (f. 16. apríl 1958) er rithöfundur og skáld í Reykjavík. Fyrsta bók hennar kom út árið 1989 en það var ljóðabókin "Dans í lokuðu herbergi".

Ævi og störf.

Elísabet er dóttir Jóhönnu Kristjónsdóttur (1940-2017) blaðamanns og rithöfundar og Jökuls Jakobssonar (1933-1978) rithöfundar. Hún lauk stúdentsprófi frá Kvennaskólanum í Reykjavík árið 1987, stundaði nám í kvikmyndahandritsgerð í höfundasmiðju Leikfélags Reykjavíkur og lauk BA-prófi í sviðslistum frá Listaháskóla Íslands árið 2008.

Elísabet starfar sem rithöfundur en á fjölbreyttan starfsferil. Hún starfaði m.a. við afgreiðslu á BSÍ 1972-1974 og 1978. Var starfsmaður Kleppsspítala 1979, var blaðamaður á Tímanum 1980 og á Þjóðviljanum 1987-1988. Hún var verkakona í frystihúsinu í Hnífsdal 1982-1983 og módel við Myndlistarskólann í Reykjavík 1987 og 1999-2001. Hún hefur einnig starfað á veitingahúsi, verið ráðskona, háseti, afleysingakennari, lausráðinn blaðamaður við Nýtt líf, Morgunblaðið, Helgarpóstinn, Mannlíf og fleiri blöð og tímarit ásamt því að hafa verið með útvarpsþætti á Rás 1. Elísabet hefur verið ötul baráttukona fyrir verndun íslenskrar náttúru og var framarlega í mótmælum gegn Kárahnjúkavirkjun. Elísabet hefur skrifað ljóð, smásögur, örsögur, skáldsögur og leikrit.

Forsetaframboð.

Elísabet var á meðal frambjóðenda í forsetakosningunum árið 2016. Níu voru í framboði og hlaut Elísabet 0,7% atkvæða.

Viðurkenningar.

Elísabet hlaut Fjöruverðlaunin árið 2008 fyrir bókina "Heilræði lásasmiðsins" og Menningarverðlaun DV árið 2015 fyrir bókina "Ástin ein taugahrúga: Enginn dans við Ufsaklett og" auk þess var sama bók tilnefnd til Bókmenntaverðlauna Norðurlandaráðs árið 2016. Hún hlaut viðurkenningu úr Rithöfundasjóði Ríkisútvarpsins árið 2018. Skáldsagan "Aprílsólarkuldi" hlaut Íslensku bókmenntaverðlaunin árið 2020 og var einnig tilnefnd til Fjöruverðlaunanna árið 2021.
Stimpill (vélfræði)

Stimpill, einnig nefndur bulla, er kringlóttur vélarhluti sem gengur upp og niður í strokk vegna bruna í brunaholi. Hann hefur það hlutverk í vél að færa afl frá brunaholi til stimpilstangar og þaðan til sveifaráss.
Sjúkraliði

Sjúkraliði er fagstétt á heilbrigðissviði. Sjúkraliðar starfa bæði við almenna og sérhæfða umönnun sjúklinga og við þau hjúkrunarstörf sem þeir hafa menntun og faglega færni til að sinna. Sjúkraliðar starfa innan heilbrigðiskerfisins og starfa til dæmis á sjúkrahúsum, öldrunarheimilum, heilsugæslustöðvum og sambýlum fyrir fatlaða, svo að dæmi séu tekin.

Saga.

Sjúkraliðanám var fyrst sett á stofn á Íslandi árið 1965 að danskri fyrirmynd. Sjúkraliðaskóli Íslands var stofnaður árið 1975. Sjúkraliðaskólinn var lagður niður árið 1990 og námið flutt í Fjölbrautaskólann við Ármúla/Heilbrigðisskólann og hefur síðar verið aðgengilegt á fleiri menntastofnunum. Framhaldsnám fyrir sjúkraliða hófst við Fjölbrautaskólann við Ármúla/Heilbrigðisskólann janúar 1992 .

Störf.

Sjúkraliðar starfa undir stjórn þess hjúkrunarfræðings sem fer með stjórn á viðkomandi stofnun eða deild. Sjúkraliðar tileinka sér þekkingu á ákveðnu sérsviði hjúkrunar og taka þátt í hjúkrun og við að aðstoða og leiðbeina sjúklingum í athöfnum daglegs lífs. Þeir þurfa einnig að hafa eftirlit með og fyrirbyggja fylgikvilla sem geta komið upp í kjölfar rúmlegu sem og að leiðbeina sjúklingum við endurhæfingu. Einnig leiðbeina þeir aðstoðarfólki við aðhlynningu og aðstoða við aðlögun nýrra starfsmanna þegar það á við.

Nám.

Sjúkraliðanám er viðurkennt starfsnám og nemendur hljóta löggildingu að því loknu samkvæmt reglugerð Heilbrigðisráðuneytisins. Sjúkraliðanám er 120 eininga nám og meðalnámstími á sjúkraliðabraut er 3 ár í skóla auk starfsþjálfunar á launum í 16 vikur.

Meðal áfanga sem kenndir eru má nefna: Heilbrigðisfræði, hjúkrunarfræði bókleg, hjúkrunarfræði verkleg, líffæra- og lífeðlisfræði, líkamsbeiting, lyfjafræði, næringarfræði, sálfræði, siðfræði, sjúkdómafræði, skyndihjálp, sýklafræði og upplýsingatækni. Einnig fer fram vinnustaðatengt nám og starfsnám.

Þeir skólar sem bjóða upp á sjúkraliðabraut eru: Fjölbrautaskólinn við Ármúla, Fjölbrautaskólinn í Breiðholti, Fjölbrautaskóli Norðurlands vestra, Fjölbrautaskóli Suðurnesja, Fjölbrautaskóli Vesturlands, Framhaldsskólinn í Vestmannaeyjum, Menntaskólinn á Ísafirði og Verkmenntaskólinn á Akureyri.

Sjúkraliði á ýmsum málum.

Enska: Licensed practical nurse &lt;br&gt;

Danska: Social og sundhedsassistent&lt;br&gt;

Sænska: "Undersköterska".&lt;br&gt;

Norska: Helsefagarbeider&lt;br&gt;

Franska: "Aide-soignant."&lt;br&gt;

Þýska: "Gesundheits- und Krankenpflegehelfer".

Tengt efni.

Félagsliði

Tenglar.

Sjúkraliðafélag Íslands
Antonio Napolioni

Antonio Napolioni, (f. 11. desember, 1957) er biskup rómversk-kaþólsku kirkjunnar í Cremona á Ítalíu. Hann var skipaður prestur árið 1983 og frá 2010 til 2015 við "Saint Severino" biskupa kykjuna í San Severino Marche.

26. ágúst 2014 var hann síðan settur biskup í Cremona; og tók við af Dante Lafranconi.
Beinagrindaherinn

Beinagrindaherinn var dreifður hópur aðallega í Suður-Englandi sem barðist gegn og reyndi að trufla mótmælagöngur Hjálpræðishersins þar sem Hjálpræðisherinn barðist gegn áfengisneyslu.

Eigendur brugghúsa greiddu hópi flækinga sérstaklega fyrir að trufla samkomur Hjálpræðishersins. Þegar þessum tveimur hópum laust saman urðu oft róstur og dóu nokkrir liðsmenn Hjálpræðishersins en margir særðust.